钦定古今图书集成/历象汇编/庶征典/第115卷 > 《观象玩占》 > 地裂
## 钦定古今图书集成/历象汇编/庶征典/第115卷 > 《观象玩占》 > 地裂

《地裂传》曰：“地坼裂者，士庶分离，大臣专恣；地裂有声，
天下不宁，四方兵起，其国易主。”京房曰：“地裂，阴背阳，
臣叛君之象也。”又曰：“地坼者，臣不相附，国以丧亡。”又
曰：“地裂，父子分离，羌夷叛。”《海中占》曰：“主信谗，女子为
政，刑杀不当，则地坼。”京房曰：“阴。”〈阙二字〉则地坼。此人君
不亲，上下不原，刑政不修，则骨肉相残，夷狄背叛。又
曰：“地坼者，臣下相分，天下分离之象也。”《春秋潜潭巴》
曰：“地裂，下分威；一曰大水溢，一曰五谷贵。”

地劈于邑，《京房》曰“城毁废。”

地劈于朝，天下有兵，其邑亡，《春秋》无伤。又曰：“地劈于
朝廷，邑分离为数乡；地劈于宫殿，社稷亡。”

地劈于丘冢，人民死亡。

“地劈于市邑”，其分有殃。

地劈见水，兵起，国亡主灾。

地劈于社稷及大祠，其下邑有大灾殃。一曰：“天下大
兵。”

《地镜》曰：“地劈臣下有分离，若在城门，骄臣从中起，有
谋兵；在邑社稷，天下有大兵，市里人居，不出三年，兵
起国忧。大道中盗，王道中绝，有分地而居者；一曰天
下不通。”

《地劈》见杂物，皆为兵起。

地秋裂，民流亡；冬裂，其国邑亡。京房曰：《易妖占》曰：“地
春劈，无伤；二月、三月劈，岁熟；四月、五月劈，五谷丰登，
人主昌；六月劈，无伤；七月劈，有惊骇，兵起；八月劈，兵
大作，民亡；九月劈，杀，兵行，人主忧亡；十月劈，兵起，有
亡邑；十一月劈，兵起，民大动；十二月劈，将死，君亡。
军中地坼，急徙之，不则有大败。”

《地劈而鸣》。“君不任政臣行令。”

“《地劈有音》，汹汹，天下动摇”，驿传相从。